als_Latn dik_Latn sag_Latn
Heroizmi, 7 dëshmorët e familjes Klosi që dhanë jetën për lirinë
Nga Selfo ALLKA - Mër Kor 04 2012, 1:28 pm
Fisi Klosi i përfaqësuar nga figura kryesore Bilbil e Qemal Klosi, dy personalitete e patriot të zjarrtë, bij të Mallakastrës që në shërbim të Luftës Antifashiste Nacionalçlirimtare kanë vënë formimin intelektual, atë fizik e material. Edhe kushërinjtë e tyre Hysen e Hate Klosi u angazhuan totalisht si familje në shërbim të LANҪ.
PATRIOTIZMI
Fashistët Italianë që kishin pushtuar Shqipërinë qysh më 7 prill 1939, në Myzeqe mbështetën e nxitën kundër klosarakëve bandën kriminale të Isa Toskës, e cila kishte një të kaluar kriminale ndaj popullsisë së pafajshme. Isa Toska dhe dy vëllezërit e tij, Niazi e Faslli Toska ishin pasuruar në rrugë të pandershme me vjedhje, vrasje, hakmarrje me pagesë, kanosje e kërcënime më jep kaq e aq lekë etj veprime çnjerëzore. Këtë trashëgimi kulturore ata e gëzonin qysh nga gjyshi dhe i ati i tyre. Edhe Isai së bashku me vëllezërit rrugën e krimit e kishin nisur në moshë të re dhe bëmat e tyre në Myzeqe Fier e Lushnje, Berat e Mallakastër ishin të njohura. Isa Toskën, si njeri i shquar për gjynahe fashizmi Italian e përkrahu, e mbështeti, e armatosi, bile e pajisi edhe me autoblindë, sa që në zonën e Roskovecit dhe fshatin Luar banda e tij u bë një tmerr i vërtet. Rreth vetes, ai mblodhi kriminelë e hajdut të njohur si Hamit Matjani, Hekuran Belshin, Bajram Xeba etj., dhe midis krimeve të shumta që kishte bërë, më halë në sy kishte dy familjet Klosi me banim në pronat e tyre në fshatin Zharrëz, kufi me fshatin e tij Luar.
TERRORI
Në fillim të vitit 1943 banda e Isait ishte bërë pjesë e forcave të milicisë italiane. Në muajin mars, gjatë plaçkitjes dhe poshtërsive deri në përdhunim të disa familjeve në fshatin Marinëz, banda e tij u përplas me armë me çetën partizane “Riza Cerova” me komandat, trimin Zylyftar Veleshja, “Hero i Popullit” dhe çeta të tjera të Fierit. Në këtë dyluftim Isa Toska e shpëtoi lëkurën e vet por la 10 bandit të vrarë dhe nga forcat partizane ra dëshmor i atdheut mitralieri Tofik Lapani nga rrethi i Skraparit. Më pas zgjerimi i Frontit Nacionalçlirimtar çdo ditë e më shumë e tërboi Isa Toskën, i cili kishte vënë spiunë që të ruanin familjen Klosi, që kur në shtëpi të ishin të gjithë burrat e kësaj familjeje me ndjenja të thella atdhetarie, ai të organizonte asgjësimin e tyre. Bazuar në dokumente që ka arkivi i Muzeut Historik Fier dhe në ato të Organizatës së Dëshmorëve të Atdheut të këtij rrethi vërtetohet se më 5 qershor 1943 në familjen Klosi u kthyen dy bijtë e Hysenit, (Nexho e Haki Toska) nga studimet në liceun e Korçës.
MASAKRA
Të spiunuar nga persona të paguar dy familjet Klosi u rrethuan në befasi natën vonë nga banda e Isa Toskës, i cili arrestoi 7 meshkuj nga mosha 15 deri rreth 70 vjeç. Në prani të tyre u vuri zjarrin shtëpive. Isai i rrëmbeu një gruaje fëmijën nga gjiri për ta djegur, por i thanë se ishte vajzë dhe do të konsiderohej një turp, të cilin nuk do ta shlyente dot kurrë po ta kryente këtë veprim shtazarak. Ndërsa burrat, Hysenin dhe Haten mbi 60 vjeç; Enverin 30 vjeç, Seitin 25 vjeç, Nexhon e Hakiun dy studentët e liceut përkatësisht 20 e 18 vjeç dhe Mitatin 14-15 vjeç i çuan të lidhur tek Shkëmbi i Përroit të Haraçit, i pushkatuan dhe ranë nga një lartësi rreth 40 metra në përrua. Te ky shkëmb tregon veteran i LANҪ Rexhep Gjiriti, banda e Isa Toskës veç shtatë pjesëtarëve të familjes Klosi ka pushkatuar 7 çobanë skraparllinj, ndaj të cilëve Isai ishte betuar se do të pushkatojë çdo skraparlli që do shtinte në dorë, si hakmarrje ndaj çetës “Riza Cerova”. Gjithashtu, veterani shkruan se sadizmi i tij dhe bandës që kryesonte, në këtë ferr të vërtetë ai ka pushkatuar edhe shumë persona të tjerë siç mund të përmendim 4 të rinj nga Kolonja e Lushnjës,
3 të rinjtë i rrëmbeu nga një autobus i linjës Lushnje – Fier, 2 cakranjotë etj.. Dhe nëse i referohemi figurës së Nënë Pashakos dhe bijve të saj të vrarë gjatë LANҪ, këtu kemi shembullin e një gjakderdhjeje të pashembullt, një masakër që kanë përjetuar familjet e dëshmorëve Hysen e Hate Klosi dhe bijve të tyre.
BASHKËPUNËTORËT E FASHIZMIT
Ditën që kapitulloi Italia fashiste, më 8 shtator 1943, Isai me bandën e tij rrinin në trotuaret dhe lulishten përbri Prefekturës së sotme Fier, ku prisnin makinat e fashizmit për të shkuar në Vlorë dhe ndoshta prej këtej do të shkonin në Itali, por më kot se Kryetari i Bashkisë Fier, zoti Arshi Daut Shehu nga Tepelena, oficeri i xhandarmërisë Abaz Sevrani nga Skrapari dhe qytetari fierak, Abedin Hoxha, përkthyes i gjermanishtes morën takim si përfaqësues të pushtetit vendor me komandën gjermane, të cilës i kërkuan asgjësimin e Isa Toskës dhe bandës së tij për krimet e bëra – shkruan Rexhep Gjiriti. Oficeri Abaz Sevrani i shoqëruar nga ushtar nazistë, në çastin që do ta arrestonin Isa Toskën, të dy ballë për ballë asgjësuan njeri-tjetrin me armë.
Këtu mbyllet historia e këtij krimineli me damkë, por na shqetëson fakti që klane e forca politike të caktuara dhe pinjollë të figurave tradhtare përpiqen me çdo formë e mjet të ndryshojnë historinë për kriminel si Isa Toska, Tefik Cfiri, Hamit Matjani dhe bashkëpunëtorë të tjerë të fashizmit e nazizmit, të cilët u vunë në shërbim të tyre me koshiencë. Veprime të tilla janë të pamoralshme dhe e deformojnë historinë e lavdishme të LANҪ-it që bëri populli shqiptar.
als_Latn als_Latn als_Latn fur_Latn als_Latn ita_Latn als_Latn bos_Latn als_Latn als_Latn als_Latn als_Latn als_Latn